59329/AOATO/2025

**Kedves Harmadéves Hallgató!**

A nyári belgyógyászat gyakorlattal kapcsolatban az alábbiakról tájékoztatom.

**A gyakorlat 1 hónapos, munkaideje heti 40 munkajogi óra (60 perc).** A gyakorlaton belül a hallgató **kéthetente egy**, legfeljebb 12 órás **ügyeleti gyakorlati** időszakra (ügyelet idejében történő gyakorlati részvételre) is beosztható, amelynek időpontja hétvégére (vagy a hallgató választása esetén éjszakára) esik.

A TVSZ 11. § (3) bekezdés szerint a szakmai gyakorlatok esetében meg kell tagadni az aláírást, ha ahiányzás elérte az adott gyakorlat időtartamának 10 %-át.

A szakmai gyakorlat ötfokozatú **gyakorlati vizsgával zárul**, **amely kizárólag az egyetem klinikáján teljesíthető** abban az esetben is, ha a gyakorlat végzésére az egyetem által akkreditált külső helyszínen – kórházban vagy külföldön – került sor.

Sikeres vizsga esetén 3 kreditpont kerül jóváírásra.

A belgyógyászat nyári gyakorlat két turnusban teljesíthető:

- **2025. július 01-től július 31-ig, vagy**

**- 2025. augusztus 01-től augusztus 31-ig**.

A szakmai gyakorlat a <https://semmelweis.hu/aok/oktatas/szakmai-gyakorlatok/> linken a Szakmai gyakorlati helyek címszó alatt található (1/a. és 1/b. mellékletek) egyetemi oktatási-kutatási szervezeti egységekben, és gyakorló kórházak osztályain teljesíthető, a megadott tematika szerint (2. sz. melléklet).

**A gyakorlatra jelentkezés klinikák esetében** kizárólag a Neptun rendszeren keresztül történik.

**Kórházak esetében személyesen a gyakorlati helyen** – érvényesített diákigazolvány és az e célra kiállított jogviszony-igazolás bemutatásával **–**,majd ezt követően **szintén szükséges a Neptun rendszerben azon klinika júliusi vagy augusztusi külső kórházi kurzusára** (pl.: BHK külső kh. július, BHK külső kh.\_augusztus) **jelentkezni, ahol a gyakorlati vizsgát fogja letenni**.

Szakmai szempontból, valamint a vizsgára való alaposabb felkészülés érdekében ajánlott, hogy a gyakorlat teljesítésére egyetemi klinikán kerüljön sor!

A jogviszony-igazolás a Tanulmányi Osztályon évfolyam ügyintézőjétől kérhető e-mailben.

A Neptunos jelentkezés további részleteiről a későbbiekben küldünk tájékoztatást.

**A jelentkezés végső határideje: 2025. június 13.**

A gyakorlat az 1/a. és 1/b. mellékletekben felsorolt gyakorlati helyeken kívül a hazai orvosképző egyetemek általános orvostudományi karai által, a graduális képzés vonatkozásában akkreditált intézményekben (gyakorló kórházakban) is teljesíthető, amennyiben a kórház fogadja a hallgatót. Ezen gyakorlatok teljesítésére kizárólag a Tanulmányi Osztály előzetes jóváhagyásával kerülhet sor *(formanyomtatvány a honlapról letölthető).* A jóváhagyásra vonatkozó bejelentést a gyakorlat megkezdése előtt legalább két héttel a Tanulmányi Osztályon évfolyam ügyintézőjének kell e-mail útján eljuttatni.

Előzetes dékánhelyettesi engedély alapján lehetőség van arra is, hogy külföldi akkreditált képzőhelyen teljesítsék a gyakorlatot. A kérelmet a vizsgáztató klinika véleményével ellátva a Tanulmányi Osztályon évfolyam ügyintézőjének kell eljuttatni e-mail útján, melyhez csatolni kell a kórház fogadónyilatkozatát és akkreditációs nyilatkozatát is.

A belföldi gyakorlóhely jóváhagyására szolgáló formanyomtatvány, a szakmai gyakorlatok külföldön történő teljesítéséről szóló tájékoztató, a külföldi belgyógyászat nyári gyakorlat engedélyeztetésére szolgáló formanyomtatvány, az előzetes akkreditációs nyilatkozathoz használandó formanyomtatvány és a gyakorlat teljesítésének igazolására szolgáló formanyomtatvány a kar honlapjáról letölthető: <https://semmelweis.hu/aok/oktatas/szakmai-gyakorlatok/>

**Nem egyetemi, illetve külföldi gyakorlat teljesítése** **esetén** a szakmai gyakorlatot az erre a célra, a karon rendszeresített értékelő formanyomtatványon kell leigazolni a gyakorlóhelynek. Az igazolást a teljesítést követően haladéktalanul a vizsgáztató klinikához kell eljuttatni.,

Kérem, fokozott figyelmet fordítson arra, hogy az igazolás dátuma ne legyen korábbi időpont, mint a gyakorlat vége.

**A vizsgáztatást végző klinika ezen igazolás alapján rögzíti a Neptun rendszerben a gyakorlat teljesítését.**

Tájékoztatom, hogy a szakmai gyakorlat megkezdéséhez érvényes munkaköri alkalmassági igazolás szükséges.

Budapest, 2025.04.29.

Prof. Dr. Nyirády Péter s.k.

Dékán